ไฟแนนซ์ทูเดย์
...กระแสข่าวเลื่อยเก้าอี้ สมหมาย ภาษี จากตำแหน่ง รมว.คลัง ดูมีนัยที่น่าจับตามอง เพราะเชื่อว่าน่าจะมีการทำเป็นขบวนการ ทั้งคนที่ปล่อยข่าวลือต่างๆ นานา ไปจนถึงความร่วมมือจากข้าราชการที่พร้อมใจเกียร์ว่าง ไม่ยอมเร่งรัดการเบิกจ่ายงบประมาณ ทั้งงบประจำ งบลงทุน ยันงบกระตุ้นเศรษฐกิจ
24 ก.ค. 2558

...กระแสข่าวเลื่อยเก้าอี้ สมหมาย ภาษี จากตำแหน่ง รมว.คลัง ดูมีนัยที่น่าจับตามอง เพราะเชื่อว่าน่าจะมีการทำเป็นขบวนการ ทั้งคนที่ปล่อยข่าวลือต่างๆ นานา ไปจนถึงความร่วมมือจากข้าราชการที่พร้อมใจเกียร์ว่าง ไม่ยอมเร่งรัดการเบิกจ่ายงบประมาณ ทั้งงบประจำ งบลงทุน ยันงบกระตุ้นเศรษฐกิจ 
...เห็นได้จากระยะนี้ แม้จะบีบ จะนวด ทุกวิถีทาง แต่งบแทบทุกตัวกลับเบิกเงินไม่ออก ยกตัวอย่างงบโครงการก่อสร้างถนนของกรมทางหลวงชนบท และกรมทางหลวง รวมแล้ว 6.5 หมื่นล้านบาท อนุมัติกรอบวงเงินไปตั้งนาน ป่านนี้กลับเบิกจ่ายได้แค่ 3,500 ล้านบาท หรือแค่ 5% เท่านั้น ทั้งที่เหลืออีก 2 เดือนจะหมดปีงบประมาณ 
...งานนี้กระทรวงการคลังต้องส่งสายสืบลงพื้นที่ก่อสร้างจริง ตรวจสอบแล้วพบว่า ผู้รับเหมาก็พร้อมทำงานกันหมด แต่ที่เงินไม่ออก คงไม่ต้องบอกนะว่าใครเกียร์ว่าง เรื่องนี้เชื่อว่านายกฯ คงจะได้กลิ่นแล้วว่ามีการทำเป็นขบวนการที่จะสกัดการเบิกจ่ายงบประมาณ เพราะแว่วว่ามีคนที่อยากเป็นรัฐมนตรีตัวสั่นถึงขั้นเอาความเจริญของประเทศเป็นเดิมพัน แถมมีข้าราชการที่เลือกข้างคอยสกัดการเบิกจ่ายงบประมาณ และมาตรการกระตุ้นเศรษฐกิจต่างๆ
...งานนี้ไม่ต้องดูอะไรมาก เพราะสัญญาณที่ว่านี้มีให้เห็นตั้งแต่การจ่ายเงินชาวนาไร่ละ 1,000 บาท ไม่เกิน 1.5 หมื่นบาท/ราย รอบแรกเมื่อปลายปีที่ผ่านมา เงินพร้อม ชื่อชาวนาพร้อม กระบวนการเบิกจ่ายพร้อม แต่เงินถูกดึงไว้จนยืดยาวยิ่งกว่าหนังสติ๊ก กว่าจะจ่ายครบ 4 หมื่นล้านบาท ก็ได้เห็นข่าวชาวนาเครียดจนฆ่าตัวตายไปก็หลายราย 
...สำหรับรายชื่อคนที่ตกเป็นข่าวลือว่าจะมาเป็น รมว.คลัง คนใหม่ มีอยู่หลายราย มีทั้งตัวย่อ ว. ตัว ณ. ยันไปจนถึงตัว ร. แต่ยังดีที่ สมหมาย ภาษี เก๋ากว่า เพราะอยู่มานาน เลยไม่สะทกสะท้านกับเรื่องจะอยู่หรือไปในรัฐบาล
...เหลืออีกไม่ถึงสัปดาห์จะปิดรับสมัครตำแหน่งเอ็มดี ธอส. ที่ผ่านมาหลังยังไม่มีใครกล้าเปิดตัวยื่นใบสมัคร เพราะรอดูทิศทางลม โดยเฉพาะข่าวลือการเปลี่ยนตัว รมว.คลัง ซึ่งมีผลต่อรายชื่อคนที่จะเข้าวินด้วย งานนี้คาดว่าคงต้องรอไปยื่นใบสมัครกันจนวินาทีสุดท้ายแน่นอน